
Forord

Som leser av denne boken er det sannsynlig at du skal skrive en oppgave og benytte scoping review som forskningsmetode. Vi synes dette er et godt valg, fordi det vil gi deg en øvelse i å tenke og jobbe systematisk, gi kunnskap om hvordan selv oppsummere kunnskap, og kompetanse i å lese andre sine systematiske kunnskapsoppsummeringer i form av publiserte oversiktsartikler. I tillegg til å gi deg en metodisk og forskningsmessig kompetanse vil det trolig styrke en fremtidig kunnskapsbasert yrkesutøvelse. Du vil også ta del i en større trend hvor scoping review i økende grad blir tatt i bruk i vår norske akademiske kontekst, både av studenter og forskere.

Vi som er forfattere av denne læreboken, liker godt forskningsmetoden scoping review. Vi har benyttet metoden i egen forskning, og har undervist studenter i bruk av metoden. Vi jobber på OsloMet, Mikkel Magnus Thørrisen som førsteamanuensis og Hege Kristin Ringnes som førstebibliotekar. Vi har hatt mye kontakt med studenter ved Fakultet for helsevitenskap, og eksemplene i boken er preget av det. Likevel mener vi at scoping review er relevant for alle fagfelt som har behov for å «scope», det vil si å undersøke hva som finnes av kunnskap på et forskningsfelt. Det håper vi å vise dere i denne boken.

Boken er inndelt i tre deler. I første del tar vi for oss hva scoping review er, hvordan denne metoden er plassert i det forskningsmetodiske landskapet, og hvorfor scoping review er godt egnet i student-oppgaver. I andre del går vi konkret inn i de ulike stegene i arbeidet med en scoping review, fra forberedelser til endelig analyse. Bokens tredje og siste del handler om hvordan du kan skrive og strukturere en oppgave basert på scoping review.

Bokens målgruppe er først og fremst bachelor- og masterstudenter innen helse- og sosialfag, men også studenter innen andre fagfelt. Vi viser hvordan scoping review kan benyttes konkret i et format og omfang tilpasset studentoppgaver, samtidig som kjernen i forskningsmetoden ivaretas. Boken kan derfor også være av nytte for forskere som ønsker en innføring i scoping review som forskningsmetode, så vel som for aktører i praksisfeltet som jobber i henhold til prinsippene for kunnskapsbasert praksis.

De nevnte erfaringene og samarbeid om undervisning i scoping review-metoden var utgangspunktet for en bokidé. Deretter avtalte vi med Cappelen Damm å lage en metodebok om scoping review på norsk. Vi hadde både erfart selv og fått tilbakemeldinger fra studenter og andre aktører i dette feltet om at det manglet en metodebok på norsk som kan gi en steg-for-steg-innføring i scoping review-metoden. Vi takker forlaget for at de trodde på ideen, og ikke minst vår gode forlagsredaktør Gunvor Gipling Wåde for innspill og støtte underveis i prosessen. Vi takker også hverandre for samarbeidet om denne boken; vi håper den kan gi forskningsglede til mange.

DEL I
Scoping review – hva er det?

I denne første delen av boken skal vi definere hva scoping review er, og vise hvorfor vi mener scoping review er godt egnet for bruk i litteraturbaserte studentoppgaver. Vi beskriver hvordan scoping review-metoden har vokst frem, og hvordan den er plassert i det forskningsmetodiske landskapet, med vekt på hva scoping review har til felles med systematic review.








1
Det forskningsmetodiske landskapet

Forskningsmetode er fremgangsmåten som benyttes for å gjennomføre forskning (Grønmo, 2021), altså den overordnede planen for hvordan et forskningsprosjekt skal utføres. Noen ganger brukes også begrepet forskningsdesign eller forskningsopplegg om forskningsmetode (Grimen, 2004). Forskningsmetode er et landskap som kan være vanskelig å manøvrere i. Grunnleggende kan det skilles mellom empiriske studier og kunnskapsoppsummeringer. I tillegg finnes det ulike typer empiriske studier og ulike typer kunnskapsoppsummeringer.


Empiriske studier og kunnskapsoppsummeringer

Forskningsmetodisk kan det grunnleggende skilles mellom empiriske studier og kunnskapsoppsummeringer. Empiriske studier (også kalt primærstudier eller enkeltstudier) kan være kvalitative eller kvantitative, og handler typisk om å samle inn og analysere informasjon fra enkeltpersoner, eksempelvis gjennom intervjuer eller spørreskjemaer. Det forekommer også at empiriske studier benytter både kvalitative og kvantitative metoder for datainnsamling og analyse, hvilket gjerne betegnes som mixed-methods-studier. Kunnskapsoppsummeringer, hvorav scoping review er en type, handler om å sammenstille informasjon fra gjennomførte empiriske studier innenfor et tematisk område. Informasjon fra empiriske studier, oftest publisert i form av artikler i vitenskapelige tidsskrifter, blir dermed å anse som datamaterialet. Derfor omtales gjerne kunnskapsoppsummeringer som sekundærforskning (forskning på primærforskning).



Ulik grad av systematikk i kunnskapsoppsummeringer

Ofte skilles det mellom usystematiske og systematiske kunnskapsoppsummeringer. Dette skillet er ganske grovt, og fanger ikke opp det faktum at det er forskjeller også mellom ulike typer systematiske kunnskapsoppsummeringer. Vi mener det er mer hensiktsmessig å fremheve at kunnskapsoppsummeringer kan kjennetegnes ved ulike grader av systematikk. Overordnet kan vi skille mellom tre nivåer, som er illustrert i figur 1.1.

Figur 1.1 Illustrasjon av tre nivåer av kunnskapsoppsummeringer med hensyn til grad av systematikk.


På laveste nivå av systematikk (nivå 1 i figur 1.1) finner vi kunnskapsoppsummeringer som gjennomføres med en usystematisk fremgangsmåte. Slike studier beskriver og oppsummerer akademisk litteratur, men uten å bruke systematiske og etterprøvbare prosedyrer for å finne, vurdere og analysere relevant litteratur. I forskningslitteraturen omtales gjerne slike studier som «litteraturstudier», «litteraturoversikter» eller «litteraturgjennomganger». På engelsk benyttes gjerne begrepet «overview». Vårt inntrykk er at usystematiske kunnskapsoppsummeringer er noe mindre vanlig i dag enn tidligere. Slike oppsummeringer var gjerne skrevet av faglige autoriteter på et felt, og basert på deres erfaringer og kjennskap til den akademiske litteraturen. Allerede i 1980-årene vurderte Mulrow (1987) 50 kunnskapsoppsummeringer innen fagfeltet medisin som var publisert i 1985 og 1986. En konkret søkestrategi var kun beskrevet i 1 av de 50, og svært få inneholdt strukturerte analyser av enkeltstudiene. Analysene var som oftest begrenset til å være overordnede diskusjoner av resultatene i enkeltstudiene. Som studentoppgaver har usystematiske kunnskapsoppsummeringer ofte blitt betegnet som «teoretiske oppgaver», hvor studenten belyser og drøfter et tema basert på et mer eller mindre tilfeldig utvalg av akademisk litteratur. Som Forsberg og Wengström (2015, s. 26) påpeker, er det en fare for at utvalget av enkeltstudier blir selektivt hvis forfatteren velger studier som støtter egne standpunkter. Mangel på en systematisk fremgangsmåte vil også innebære at ulike forfattere kan komme frem til helt ulike resultater. Det er vanskelig eller umulig å etterprøve hvorvidt forfatteren har tatt hensyn til studier og resultater som gir et godt og riktig bilde av den faktiske forskningsinnsatsen på det aktuelle temaet.

En systematisk fremgangsmåte, derimot, innebærer bruk av konkrete og forhåndsdefinerte prosedyrer for å avgjøre hvilket forskningsspørsmål kunnskapsoppsummeringen skal svare på, og for hvordan enkeltstudier skal søkes etter, velges ut, vurderes og analyseres (Moher et al., 2015). På nivå 2 finner vi tilnærminger til kunnskapsoppsummeringer som er klart systematiske, men som ikke nødvendigvis er basert på konkrete og internasjonalt anerkjente forskningsmetoder. I lærebøker og annet undervisningsmateriell finnes ofte beskrivelser av hvilke generelle steg arbeidet med en kunnskapsoppsummering består av, men uten at disse stegene knyttes direkte opp mot en konkret forskningsmetode. Et eksempel er 6S-modellen som beskrives i læreboken Hvordan skrive en litteraturgjennomgang? En praktisk guide (Persson, 2021). Modellen fremhever at arbeidet med en «litteraturgjennomgang» består av seks elementer (som alle starter med bokstaven S): spørre (bestemme tema), sortere (sortere ut den litteraturen som er relevant for temaet), syntetisere (beskrive og sammenlikne den relevante litteraturen), skrive (skrive selve oppgaven) og systematisere (skape systematikk i kunnskapsoppsummeringen). 6S-modellen fremstår som relativt systematisk, men vanskelig å knytte opp mot en av de anerkjente metodene for systematisk kunnskapsoppsummering som er beskrevet i den internasjonale metodelitteraturen.

På nivå 3 finner vi systematiske fremgangsmåter som er basert på konkrete og internasjonalt anerkjente metoder for systematisk kunnskapsoppsummering. Å benytte en anerkjent metode betyr å bygge oppgaven på et tydelig og konkret metodisk rammeverk som angir hvilke steg som skal gjennomføres, og hvilke standarder som gjelder for hvert steg. Systematiske kunnskapsoppsummeringer basert på en konkret anerkjent metode innebærer å anvende en vitenskapelig tilnærming. At tilnærmingen er vitenskapelig, betyr at den tar sikte på å produsere kunnskap på en systematisk, kritisk, nøyaktig og troverdig måte gjennom en forhåndsdefinert og etterprøvbar fremgangsmåte (Bergander & Johnsen, 2006). Scoping review og systematic review er to eksempler på slike systematiske metoder.









2
Hva er scoping review?

Å gjennomføre en scoping review handler om å systematisk utforske kunnskap innenfor et avgrenset område. Det metodiske rammeverket for scoping review ble først definert av Hilary Arksey og Lisa O’Malley i 2005, og har senere blitt videreutviklet av andre (f.eks. Colquhoun et al., 2014; Levac et al., 2010; Peters et al., 2015, 2021). Naturlig nok har det i metodelitteraturen vært variasjoner med hensyn til hvordan scoping review er blitt definert (Pham et al., 2014; Tricco et al., 2016; Munn et al., 2022). I en artikkel med tittelen What are scoping reviews? gir Munn et al. (2022, s. 950) en etter vår vurdering god definisjon:


Scoping reviews are a type of evidence synthesis that aims to systematically identify and map the breadth of evidence available on a particular topic, field, concept, or issue, often irrespective of source (ie, primary research, reviews, non-empirical evidence) within or across particular contexts.



En scoping review kan dermed forstås som en systematisk kunnskapsoppsummering som kartlegger hva som finnes av kunnskap om et tema, for å kunne gi en oversikt over kunnskapsfeltet og peke på mulig betydning for praksis og videre forskning.

Vi har ikke noe godt ord på norsk for «scoping». Verbet «scoping» betyr å se etter noe eller utforske noe. Substantivet «scope» kan direkte oversettes til rekkevidde eller område. En slik forståelse av scope og scoping vil bety at vi snakker om rekkevidden av det vi ser etter eller utforsker. Vi står overfor samme situasjon når det gjelder ordet «review». Som substantiv kan en review være en evaluering eller vurdering, mens som verb kan review oversettes til å se på eller undersøke noe på nytt. Som nevnt innledningsvis, handler scoping review nettopp om å utforske kunnskap på et tema, ved å se på nytt på litteraturen som er blitt skrevet innenfor den tematiske rekkevidden vi er interessert i. Det finnes ikke noe innarbeidet norsk begrep for scoping review. Noen har brukt betegnelser som «systematisk kartleggingsoversikt» (f.eks. Østbø et al., 2022), «systematisk forskningskartlegging» (f.eks. Lillejord et al., 2017) og «sonderende oversikt» (f.eks. Loftsgaard & Gjersvik, 2023), mens Tidsskrift for Den norske legeforening benytter begrepet «sonderende oversiktsartikkel» i sin forfatterveiledning (Den norske legeforening, u.å.). Disse forslagene til norsk oversettelse har sine fordeler, og vi er enig i at det så langt som mulig bør benyttes norske alternativer til engelske akademiske begreper. Når det gjelder scoping review, ser vi at det ikke er enighet om hvilket begrep som bør brukes på norsk, og de ulike norske oversettelsene er heller ikke klart definert i metodelitteraturen. Vi anbefaler derfor å bruke det engelske begrepet «scoping review» selv om du skriver på norsk. Dette tillater en høy grad av presisjon når det gjelder å identifisere forskningsmetoden, og gjør det dermed mulig «å koble seg på» den internasjonale metodelitteraturen.

Det følger av vår definisjon av scoping review at metoden kan forstås ut fra fire grunnleggende kjennetegn (som illustrert i figur 2.1): (1) Scoping review er en systematisk kunnskapsoppsummering, (2) scoping review er en fleksibel metode, (3) scoping review kartlegger hva som finnes av kunnskap om et tema, og (4) scoping review peker på betydning for praksis og videre forskning.

Figur 2.1 Grunnleggende kjennetegn ved scoping review-metoden.



Scoping review er en systematisk kunnskapsoppsummering

En scoping review er en kunnskapsoppsummering fordi den handler om å undersøke (studere) allerede publisert litteratur i stedet for å samle inn data fra enkeltpersoner. En scoping review er systematisk fordi metoden innebærer en trinnvis fremgangsmåte basert på en grundig og organisert plan som inkluderer krav til etterprøvbarhet. Scoping review bygger på et tydelig metodisk rammeverk som består av fem steg, først definert av Arksey og O’Malley (2005). Innholdet i de fem stegene har gradvis blitt videreutviklet og konkretisert av andre (Colquhoun et al., 2014; Daudt et al., 2013; Levac et al., 2010; Peters et al., 2015, 2021; Pollock et al., 2023), slik at det i dag er relativt klare standarder for hvordan en scoping review bør utføres. Innenfor helsefag er Joanna Briggs Institute en sentral aktør, de har inkludert et kapittel om scoping reviews i sin «Manual for Evidence Synthesis» (Peters et al., 2020).



Scoping review er en fleksibel forskningsmetode

Forskningsmetoden scoping review er fleksibel selv om den er systematisk. Fleksibilitet handler i denne sammenheng om at metoden gir mulighet for å ta hensyn til at kunnskap og forskning er produsert og publisert på ulike måter og i ulike formater, samt om muligheten for å gjøre enkelte tilpasninger innenfor noen klart definerte rammer. Det er altså ikke snakk om at man står fritt til å gjøre som man vil. Mer konkret handler fleksibiliteten for det første om at en scoping review kan svare på brede og åpne forskningsspørsmål. I stedet for å svare på smale spørsmål om effekt av tiltak, eller forholdet mellom spesifikke variabler, tar en scoping review mer sikte på å gi oversikt over hva som finnes av kunnskap om et tema som avgrenses av forfatteren/forfatterne.

For det andre kan en scoping review inkludere studier som har brukt ulike forskningsmetoder. I prinsippet kan kvalitative, kvantitative, mixed-methods-studier og kunnskapsoppsummeringer inngå i en scoping review. Det er også rom for å inkludere arbeider som strengt tatt ikke kan betraktes som fagfellevurdert vitenskapelig litteratur. Med dette menes såkalt grålitteratur, som grovt sett kan defineres som litteratur som ikke er publisert gjennom fagfellevurderte kanaler. Fagfellevurdering er et etablert system for kvalitetssikring i vitenskapelige arbeider, og innebærer at et arbeid blir vurdert av uavhengige eksperter på feltet før det blir publisert. Grålitteratur gjennomgår også kvalitetssikring, men ikke nødvendigvis av uavhengige eksperter. Avhandlinger, studentoppgaver, forskningsrapporter, utredninger og konferansepresentasjoner er typiske eksempler på grålitteratur. Fagbøker kan være fagfellevurderte eller ikke, noe som betyr at det vil variere om en bok er vitenskapelig.

For det tredje kreves det ikke en standardisert kvalitetsvurdering av litteraturen som inkluderes i en scoping review. Det er selvsagt mulig å gjøre slik kvalitetsvurdering i en scoping review, og enkelte forskningsspørsmål vil legge opp til det, men det er altså ikke et krav. Bakgrunnen for dette er at det vil være vanskelig å sammenlikne kvalitet på studier som har brukt ulike metoder. Manglende krav om kvalitetsvurdering henger altså sammen med at en scoping review kan svare på åpne forskningsspørsmål og inkludere ulike typer forskningslitteratur.

For det fjerde kan en scoping review gjøres enten som et frittstående prosjekt (et forskningsprosjekt eller en studentoppgave) eller som et forprosjekt for å undersøke om det er nødvendig og gjennomførbart å gjøre en mer avgrenset systematic review på det aktuelle området (Arksey & O’Malley, 2005).

For det femte er scoping review en metode som i prinsippet kan benyttes innenfor alle fagfelt. Systematiske kunnskapsoppsummeringer har sine røtter i medisin og helsefag, men scoping review er like anvendbar innen alle fagfelt som har behov for å oppsummere kunnskap. For eksempel fremhever Pham et al. (2014) relevansen for sosial- og samfunnsfag. Anvendbarheten av scoping review for sosialfag gjenspeiles også i at den opprinnelige metodeartikkelen om scoping review (Arksey & O’Malley, 2005) ble publisert i tidsskriftet International Journal of Social Research Methodology.



En scoping review kartlegger hva som finnes av kunnskap om et tema

Formålet med en scoping review er å gi oversikt over hva som finnes av kunnskap innenfor et avgrenset område. Selv om en scoping review bærer preg av å være kartlegging, så bør den «gjøre mer» enn bare å liste opp og oppsummere innholdet i de inkluderte arbeidene. En scoping review bør sammenstille og analysere hovedresultatene i arbeidene på en meningsfull måte. Scoping review er derfor særlig nyttig i situasjoner der det mangler oversikt over et kunnskapsområde (Peters et al., 2015), og når du står overfor sammensatte eller fremvoksende forskningsfelt (Levac et al., 2010).

Kunnskap er mer enn forskning. Når en scoping review skal kartlegge hva som finnes av kunnskap, kan det dermed være nødvendig å forholde seg til mer enn fagfellevurdert forskningslitteratur. For eksempel kan det være aktuelt å gjøre en scoping review for å kartlegge hvordan et fenomen er blitt definert og beskrevet (Daudt et al., 2013). I slike tilfeller kan det være nødvendig å inkludere andre typer kilder enn forskningsartikler, eksempelvis politiske styringsdokumenter, offentlige utredninger og lovverk. For eksempel gjennomførte Feo et al. (2018) en scoping review om hvordan kjernevirksomheten i utøvelsen av sykepleiefaget er blitt definert. Forfatterne inkluderte her både forskningslitteratur og grålitteratur, slik som politiske styringsdokumenter og meningsytringer publisert av fagpersoner i ulike formater.



En scoping review kan peke på betydning for praksis og videre forskning

Hvert år publiseres det nesten 2 millioner forskningsartikler, fordelt på om lag 30 000 vitenskapelige tidsskrifter (Altbach & de Wit, 2018). De fleste av disse er artikler som presenterer resultater fra enkeltstudier (primærforskning). I dette mylderet av enkeltstudier er det ikke uvanlig å finne resultater som «spriker i alle retninger», rett og slett fordi mengden forskning er såpass omfattende. Den viktige kunnskapen ligger i hva som faktisk er hovedtendensene, hovedtrendene eller mønstrene i alle disse enkeltstudiene samlet sett. Systematiske kunnskapsoppsummeringer er derfor helt avgjørende for å kunne manøvrere i dette kompliserte landskapet, både for at kunnskap skal kunne tas i bruk i praksis, og for å kunne målrette fremtidig forskningsinnsats inn mot områder der vi faktisk trenger mer kunnskap.

Det er for eksempel ikke uvanlig å finne enkeltstudier som viser at det å drikke alkohol kan være forbundet med bedre helse. En studie fra 2015 (Yao et al., 2015) konkluderte (utrolig nok) med at jevnlig øldrikking kan redusere risikoen for sykdommer som Alzheimers og Parkinsons, mens andre har funnet at folk som drikker moderate mengder alkohol, har lavere forekomst av angst og depresjon enn folk som ikke drikker i det hele tatt (Bellos et al., 2013). Basert på disse studiene kunne det kanskje være fristende å foreslå moderat og regelmessig alkoholinntak som et helsefremmende tiltak? Kanskje også at myndighetene burde subsidiere alkoholbruk heller enn å avgiftsbelegge alkoholholdige varer? Et ganske annerledes bilde blir tydelig hvis vi derimot ser på oppsummert kunnskap på området. I en kunnskapsoppsummering fra 2018 (Griswold et al., 2018), som var basert på informasjon fra 694 enkeltstudier med data fra 28 millioner mennesker i 195 land, var konklusjonen at selv små mengder alkohol øker risikoen for helseskader. Forfatterne bak denne oppsummeringen skriver at den samlede kunnskapen på området tyder på at myndigheter i ulike land bør innføre strengere alkoholtiltak med mål om å redusere alkoholinntaket på befolkningsnivå. Dette eksempelet viser viktigheten av å forholde seg til oppsummert kunnskap gjennom systematiske kunnskapsoppsummeringer når kunnskap fra forskning skal tas i bruk.

En scoping review har, i kraft av å være en systematisk kunnskapsoppsummering, potensial til å vise resultatene fra den samlede forskningsinnsatsen på området som kunnskapsoppsummeringen tar for seg. Den er altså i stand til å peke på hovedtendenser, hovedtrender eller mønstre i kunnskapen. Dermed kan en scoping review si noe om kunnskapens betydning for praksis i betydelig større grad enn enkeltstudier. Det finnes flere eksempler på at scoping reviews er benyttet for å bidra til et konkret kunnskapsgrunnlag som kan benyttes av beslutningstakere. Da verden ble rammet av koronapandemien, var det en rekke politiske avgjørelser som måtte tas, og beslutningstakere hadde behov for kunnskap raskt. For eksempel gjennomførte Berg et al. (2021) en scoping review om myndigheters kommunikasjon til befolkningen om pandemirelatert helserisiko, og Embrett et al. (2022) utførte en scoping review om hvordan motstand mot testing for covid-19 kan håndteres på en best mulig måte.

Det er imidlertid viktig å være klar over at scoping review har noen klare begrensninger som gjør det nødvendig å unngå bastante konklusjoner om praksisrelevans. Den viktigste begrensningen er at en scoping review ikke krever at enkeltstudiene underlegges standardisert kvalitetsvurdering. Noen få studier av høy kvalitet kan være viktigere for praksis enn mange studier av lav kvalitet. Slike nyanser kan være vanskelige å håndtere, og er grunnen til at noen har foreslått at det kan være lurt å gjøre kvalitetsvurdering også i scoping reviews (Daudt et al., 2013).

I tillegg til å antyde relevans for praksis vil en scoping review kunne bidra til å gi føringer for hva fremtidig forskning bør fokusere på. Ved å gi oversikt over hva som finnes av kunnskap på et område, vil det også være mulig å gi et bilde av hva som mangler. Dette handler om å peke på mulige kunnskapshull, og å komme med forslag til hvordan de kan dekkes. Anbefalinger om videre forskning kan være å foreslå gjennomføring av flere enkeltstudier på spesifikke temaer, å foreslå at det gjennomføres scoping reviews på tilgrensende temaer, eller å foreslå gjennomføring av systematic reviews på smalere forskningsspørsmål relatert til temaet.



Metodiske tilpasninger og prinsippet om transparens i scoping reviews

Formålet med en scoping review er å kartlegge hva som finnes av kunnskap om et avgrenset tema. En «optimal» scoping review krever dermed et åpent (men fokusert) forskningsspørsmål, en bred søkestrategi som sikrer identifisering og analyse av tilgjengelige og relevante arbeider, uavhengig av arbeidenes språk, publiseringstidspunkt, metode og publiseringsformat. I praksis må imidlertid hensynet til å gi en mest mulig fullstendig oversikt over kunnskapen balanseres opp mot behovet for å håndtere en arbeidsmengde som er gjennomførbar innenfor den tidsrammen du har tilgjengelig. I denne boken foreslår vi noen tilpasninger som kan være nødvendige og hensiktsmessige når scoping review brukes som metode i studentoppgaver. Mulige tilpasninger kan være: (1) Å tilpasse scoping reviewens forskningsspørsmål og litteratursøk slik at du får en håndterbar mengde med inkluderte enkeltstudier, (2) å bestemme deg for kun å inkludere enkeltstudier som har brukt en eller flere spesifikke forskningsmetoder, (3) å bestemme deg for å inkludere kun enkeltstudier som er publisert i ett eller flere spesifikke publikasjonsformater, eller (4) å fordele noe av arbeidsmengden mellom dere hvis to eller flere studenter skriver oppgaven sammen. Slike tilpasninger er ytterligere beskrevet i bokens del II.

Det er viktig å være klar over at å gjøre metodiske tilpasninger betyr å avvike noe fra det som kan betraktes som grunnleggende krav til en mer optimal scoping review. Du må være kritisk når det gjelder hvilke tilpasninger du gjør, og være bevisst på hvordan tilpasningene kan tenkes å påvirke oppgavens resultater og konklusjoner. Det er også viktig at du ikke legger skjul på hvilke tilpasninger du eventuelt har gjort når du skal skrive selve oppgaven. Du må altså være åpen (gjennomsiktig eller transparent) om tilpasninger, ved at disse beskrives i oppgavens metodedel og problematiseres i diskusjonsdelen. Hvorvidt og i hvilket omfang det er forsvarlig å gjøre tilpasninger, vil avhenge av på hvilket nivå oppgaven skrives (bachelor eller master).

Det er heller ikke uvanlig at forskere som publiserer scoping reviews i form av vitenskapelige artikler, også gjør visse tilpasninger. Prinsippet om transparens gjelder for forskere på samme måte som for studenter – leseren skal vite om hvert steg du har tatt i arbeidet. Vår klare oppfatning er at selv om du foretar enkelte tilpasninger, så lærer du likevel scoping review som forskningsmetode, noe vi mener gir deg viktig faglig kompetanse. Slik kompetanse er nødvendig for å kunne skrive en god oppgave, men er også verdifull å ta med seg videre inn i arbeidslivet, enten du ønsker å jobbe videre med forskning eller jobbe mer praksis-/tjenestenært.



Scoping review og systematic review: likheter og forskjeller

Scoping review og systematic review kan begge betraktes som systematiske kunnskapsoppsummeringer og har mye til felles. I likhet med systematic reviews bygger scoping reviews på en strukturert og systematisk tilnærming, blant annet med hensyn til litteratursøk, formulering av relevanskriterier (forutsetninger enkeltstudier må oppfylle for å bli inkludert i eller ekskludert fra kunnskapsoppsummeringen) og prosedyrer for utvelgelse av relevante enkeltstudier. Det er også noen viktige forskjeller mellom dem. Systematic reviews har som formål å oppsummere og trekke konklusjoner basert på tilgjengelig forskning på et spesifikt avgrenset forskningsspørsmål. En scoping review, derimot, stiller gjerne et mer åpent forskningsspørsmål. En scoping review kan for eksempel undersøke og gi oversikt over ulike typer tiltak som er brukt og testet overfor spesifikke målgrupper med tanke på spesifikke utfall, mens en systematic review kan undersøke effekt av et spesifikt tiltak overfor målgruppen med tanke på utfallet. Eksempelvis gjennomførte Pereira et al. (2023) en scoping review om hva som finnes av tiltak for forebygging og behandling av angstlidelser, mens Stonerock et al. (2015) utførte en systematic review som undersøkte effekt av trening og fysisk aktivitet på angst.

De inkluderte studiene i et systematic review er selektert og kvalitetsvurdert av minst to forfattere. En scoping review er imidlertid noe mer fleksibel, den krever ikke at de inkluderte enkeltstudiene kvalitetsvurderes, og det kan være mulig å gjennomføre den uten medforfatter. Sammenliknet med systematic reviews stilles det også mindre strenge krav til analyse i en scoping review (Munn et al., 2018). I en systematic review gjøres det som regel mer avanserte statistiske analyser av datamaterialet som inngår i de inkluderte enkeltstudiene (metaanalyse), mens en scoping review er mer deskriptiv, der analysen gjerne begrenses til en tematisk analyse (meningsfull kategorisering) av hovedresultatene i enkeltstudiene.

Scoping review har noen ganger blitt misforstått som en svakere eller lettere versjon av systematic review. Vi mener at scoping review kan betraktes som en likestilt metode som har et annerledes formål enn systematic review (kartlegge og gi oversikt over et kunnskapsfelt heller enn å vekte og sammenlikne studier), og som tar sikte på å svare på andre typer forskningsspørsmål. Scoping reviews legger vekt på å kartlegge hva som finnes av kunnskap om et tema, heller enn å undersøke effekt av intervensjoner, prognoser og gyldighet av diagnostiske tester (Brian et al., 2010; Campbell et al., 2023; Pham et al., 2014).

Scoping review har noen klare begrensninger, særlig som følge av at en scoping review i utgangspunktet ikke krever at det gjøres kvalitetsvurdering av de inkluderte enkeltstudiene. Manglende kvalitetsvurdering gjør at du må være forsiktig med å komme med for bastante påstander om hvilken betydning kunnskapen har for praksisfeltet. At en scoping review ofte består av en mer beskrivende analyse enn en systematic review (enkel tematisk analyse i stedet for metaanalyse), gjør også at en scoping review ikke er egnet til å svare på konkrete spørsmål som gjerne forutsetter at det gjøres statistiske analyser (for eksempel svare på spørsmål om effekt av tiltak ved hjelp av metaanalyse). På den annen side vil en scoping review kunne gi en bredere oversikt over kunnskapsfeltet, som en systematic review ikke er i stand til.

Selv om en scoping review er mer fleksibel enn en systematic review, så er det ikke nødvendigvis slik at det er «lettere» eller mindre tidkrevende å gjøre en scoping review enn en systematic review. Riktignok krever systematic review et noe høyere kompetansenivå med tanke på generelle metodekunnskaper og statistisk analyse (for å kunne kvalitetsvurdere enkeltstudier og gjøre metaanalyse), men en scoping review kan til gjengjeld være mer krevende med tanke på at mengden og bredden av litteratur kan bli større i en scoping review. Dette fordi åpne og brede forskningsspørsmål (som benyttes i en scoping review) ofte innebærer at det gjøres et noe «større» søk enn i en systematic review, eksempelvis ved at det søkes i en bredere portefølje av søkekilder for å kunne finne og inkludere ulike typer publikasjoner. Viktige likheter og forskjeller mellom systematic review og scoping review er illustrert i figur 2.2.


[image: ]
Figur 2.2 Venndiagram som viser hva scoping review har til felles med systematic review, og hvordan de er forskjellige.

